CELEX: 62018TN0442
Language: lt
Date: 2018-07-18 00:00:00
Title: Byla T-442/18: 2018 m. liepos 18 d. pareikštas ieškinys byloje Aeris Invest / ECB

3.9.2018   
            
            
               LT
            
            
               Europos Sąjungos oficialusis leidinys
            
            
               C 311/15
            
         
      2018 m. liepos 18 d. pareikštas ieškinys byloje Aeris Invest / ECB
      
      (Byla T-442/18)
      (2018/C 311/16)
      Proceso kalba: ispanų
      
         Šalys
      
      
         Ieškovė: Aeris Invest Sàrl (Liuksemburgas, Liuksemburgas), atstovaujama advokatų S. Chimenos Minguella ir G. Ferrer Gonzálvez
      
         Atsakovė: Europos Centrinis Bankas
      
         Reikalavimai
      
      Ieškovė Bendrojo Teismo prašo:
      
                  —
               
               
                  panaikinti 2018 m. gegužės 8 d. ir 2018 m. vasario 9 d. Europos Centrinio Banko sprendimus, atitinkamai, LS/MD/18/141 ir LS/PT/2018/9, ir
               
            
                  —
               
               
                  priteisti iš Europos Centrinio Banko bylinėjimosi išlaidas.
               
            
         Ieškinio pagrindai ir pagrindiniai argumentai
      
      Šiuo ieškiniu siekiama panaikinti 2018 m. gegužės 8 d. Europos Centrinio Banko (toliau – ECB) sprendimą LS/MD/18/141, susijusį su prašymu leisti susipažinti su ECB dokumentais, taip pat ankstesnį 2018 m. vasario 9 d. Europos Centrinio Banko sprendimą LS/PT/2018/9, susijusį su prašymu leisti susipažinti su ECB dokumentais.
      Grįsdama ieškinį ieškovė remiasi penkiais pagrindais.
      
                  1.
               
               
                  Pirmajame ieškinio pagrinde ji teigia, kad ECB sprendimai, kuriais atmetami prašymai leisti susipažinti su atitinkamais dokumentais, nėra pakankamai motyvuoti, nes juose tinkamai neatsižvelgiama į Bendrijos teisės aktų leidėjo siekiamus tikslus – suteikti kiekvienam fiziniam ar juridiniams asmeniui teisę susipažinti su Europos institucijų dokumentais pagal skaidrią procedūrą ir vadovaujantis gero administravimo ir piliečių dalyvavimo principais. Be to, ECB nurodyti argumentai yra bendro pobūdžio. Taip pat, ECB neatsižvelgia į tai, kad dokumentų, su kuriais prašoma susipažinti, atskleidimas niekaip negali paveikti tinkamos sprendimų priėmimo procedūros eigos kredito įstaigų pertvarkymo srityje. Konkreti pertvarkymo procedūra ne tik kad jau yra pasibaigusi, bet dėl jos vykdoma teisminė peržiūra, todėl prašymo leisti susipažinti su dokumentais atmetimas pačiam Teisingumo Teismui apsunkina šią peržiūrą. Galiausiai, sprendimuose neatsižvelgiama į tai, kad prieiga prie dokumentų, su kuriais prašoma susipažinti, suteikiama siekiant vienintelio tikslo – įgyvendinti teisę į teisės į veiksmingą teisminę apsaugą, nustatytą Europos Sąjungos Pagrindinių teisių chartijos 47 straipsnyje.
               
            
                  2.
               
               
                  Antrajame ieškinio pagrinde ji teigia, kad ginčijami sprendimai pažeidžia Sprendimo ECB/2004/3, susijusio su prašymu leisti susipažinti su Europos Centrinio Banko dokumentais, 4 straipsnio 1 dalies c punktą tiek, kiek jais ieškovei atsisakoma leisti susipažinti su prašoma susipažinti informacija motyvuojant tuo, jog šiems dokumentams – visiškai ar iš dalies – taikoma bendroji galimybės susipažinti su dokumentais nesuteikimo prezumpcija, nes jie yra konfidencialūs dokumentai, patenkantys į institucijoms taikomo profesinės paslapties reikalavimo sritį. Ši bendroji galimybės susipažinti su dokumentais nesuteikimo prezumpcija nėra aiškiai numatyta galiojančiuose sektoriniuose teisės aktuose ir, net jeigu ji būtų numatyta, ji būtų netaikoma, nes išimtys iš teisės susipažinti su dokumentais negali būtų aiškinamos plačiai ir remiantis analogija.
               
            
                  3.
               
               
                  Trečiajame ieškinio pagrinde ji teigia, kad ginčijami sprendimai pažeidžia Sprendimo ECB/2004/3 4 straipsnio 1 dalies c punktą tiek, kiek jais ieškovei atsisakoma leisti susipažinti su prašoma susipažinti informacija motyvuojant tuo, jog šie dokumentai – visiškai ar iš dalies – sudaro institucijoms taikomą profesinę paslaptį, kai su jais reikia susipažinti teisminiuose procesuose, ir toks atsisakymas kliudo arba apsunkina teisminės viešosios funkcijos vykdymą.
               
            
                  4.
               
               
                  Ketvirtajame ieškinio pagrinde ji teigia, kad ginčijami sprendimai pažeidžia Sprendimo ECB/2004/3 4 straipsnio 1 dalies a punkto antrą ir šeštą įtraukas tiek, kiek jose teigiama, jog informacijos atskleidimas gali bendrai pažeisti bankinę sistemą.
               
            
                  5.
               
               
                  Penktajame ieškinio pagrinde ji teigia, kad ginčijami sprendimai pažeidžia Sprendimo ECB/2004/3 4 straipsnio 2 dalies pirmą įtrauką, kai juose nustatoma, kad prašomų susipažinti dokumentų ir informacijos atskleidimas gali pažeisti Banco Santander komercinius interesus ir daryti įtaką ateities patikrinimams.